Smernica Rady
z 20. mája 1975
o aproximácii právnych predpisov členských štátov o elektrickom pripojení namontovanom na kolesových poľnohospodárskych a lesných traktoroch na osvetľovacie a svetelné signalizačné zariadenia na nástrojoch, strojoch alebo prívesoch určených pre poľnohospodárstvo alebo lesníctvo
(75/323/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä na jej článok 100,
so zreteľom na návrh Komisie,
so zreteľom na stanovisko Zhromaždenia [1],
so zreteľom na stanovisko Hospodárskeho a sociálneho výboru [2],
keďže technické požiadavky, ktoré traktory musia spĺňať podľa vnútroštátnych právnych predpisov, súvisia, okrem iného, s elektrickým pripojením pre osvetľovacie a svetelné signalizačné zariadenia na nástrojoch, strojoch alebo prívesoch,
keďže tieto požiadavky sú rôzne v jednotlivých členských štátoch, keďže je preto potrebné, aby všetky členské štáty prijali rovnaké požiadavky buď dodatočne alebo namiesto jestvujúcich pravidiel, najmä na umožnenie postupu typového schválenia EHS, ktorý bol predmetom smernice Rady č. 74/150/EHS [3] zo 4. marca 1974 o aproximácii právnych predpisov členských štátov o typovom schválení kolesových poľnohospodárskych alebo lesných traktorov, ktorý sa bude uplatňovať v súvislosti s každým typom traktora;
keďže Medzinárodná organizácia pre normalizáciu by mala prijať tieto technické požiadavky vo svojom odporúčaní ISO R/1724 - Elektrické pripojenia pre vozidlá s 6 alebo 12 voltovým elektrickým zariadením (prvé vydanie, apríl 1970),
PRIJALA TÚTO SMERNICU:
Článok 1
1. „Poľnohospodársky alebo lesný traktor“ znamená každé kolesové alebo pásové motorové vozidlo, ktoré má aspoň dve nápravy, ktorého hlavná funkcia leží v jeho trakčnej sile a ktoré je osobitne navrhnuté na ťahanie, tlačenie, nosenie alebo poháňanie určitých nástrojov, strojov alebo prívesov určených pre použitie v poľnohospodárstve alebo lesníctve. Môže byť vybavené na prepravu nákladu a pasažierov.
2. Táto smernica sa vzťahuje len na traktory určené v predchádzajúcom odseku, ktoré sú vybavené pneumatikami, majú dve nápravy a maximálnu rýchlosť od 6 do 25 kilometrov za hodinu
Článok 2
Žiadny členský štát nemôže odmietnuť udelenie typového schválenia EHS alebo vnútroštátneho typového schválenia traktora z dôvodov súvisiacich s elektrickým pripojením pre osvetľovacie a svetelné signalizačné zariadenie na nástrojoch, strojoch alebo prívesoch, ak je traktor vybavený elektrickým pripojením, ktoré spĺňa požiadavky stanovené v prílohe.
Článok 3
Žiadny členský štát nemôže odmietnuť registráciu alebo zakázať predaj, zavedenie alebo používanie traktorov z dôvodov súvisiacich s elektrickým pripojením pre osvetľovacie a svetelné signalizačné zariadenia na nástrojoch, strojoch alebo prístrojoch, ak je traktor vybavený elektrickým pripojením, ktoré spĺňa požiadavky stanovené v prílohe.
Článok 4
Zmeny a doplnky potrebné pre prispôsobenie požiadaviek prílohy technickému pokroku, sa prispôsobia podľa postupu stanoveného v článku 13 smernice 74/150/EHS.
Článok 5
1. Členské štáty uvedú do platnosti ustanovenia potrebné pre zosúladenie s touto smernicou do 18 mesiacov od jej oznámenia a budú o tom informovať Komisiu.
2. Členské štáty zabezpečia, aby texty hlavných ustanovení vnútroštátnych právnych predpisov, ktoré prijmú v oblasti pokrytej touto smernicou, boli oznámené Komisii.
Článok 6
Táto smernica je adresovaná členským štátom.
V Bruseli 20. mája 1975